Virallinen lehti nro C 158 , 25/05/1998 s. 0002



KIRJALLINEN KYSYMYS E-2125/97 komissiolle esittäjä(t): Hiltrud Breyer (V) (23. kesäkuuta 1997) Aihe: Uuselintarvikkeita koskeva asetus (EY) 258/97 - turvallisuuden tarkistaminen Aiotaanko geneettisesti muunnetun lajikkeen sallimisen yhteydessä tarkistaa lajikkeita koskevan direktiivin mukaisesti - sen jälkeen kun on tarkistettu kyseisen lajikkeen aineenvaihduntatuotteissa tapahtuvat muutokset - myös kaikkien tästä lajikkeista risteyttämällä tuotettujen kasvien aineenvaihdunnassa mahdollisesti tapahtuneet muutokset? Komission jäsenen Franz Fischlerin komission puolesta antama täydentävä vastaus (1. joulukuuta 1997) Viljelykasvien yleistä lajikeluetteloa ja vihannesten siementen pitämistä kaupan koskevien yhteisön nykyisten säädösten mukaisesti (70/457/ETY ja 70/458/ETY) ((Neuvoston direktiivi 70/457(ETY), annettu 29.9.1970, EYVL L 225, 12.10.1970, sellaisena kuin se on viimeksi muutettuna Itävallan, Ruotsin ja Suomen liittymisasiakirjalla)) kasvilajike on virallisesti hyväksyttävissä varmentamiseen ja kaupan pitämiseen ainoastaan, jos se on selvästi muista erotettava, kestävä ja riittävän yhtenäinen. Lajiketta on pidettävä muista erotettavana, jos alkuperäinen lajike, josta se on tuotettu - riippumatta siitä, onko alkuperäinen lajike keinotekoinen vai luonnollinen - eroaa selvästi yhden tai useamman piirteen osalta kaikista muista yhteisössä tunnetuista lajikkeista. Geneettisesti muutettujen kasvimateriaalien, siemenet mukaan lukien, markkinoille saattamisessa tarvittavat komission päätökset perustuvat geneettisesti muunnettujen organismien tarkoituksellisesta levittämisestä ympäristöön annetun neuvoston direktiivin 90/220/EY ((Neuvoston direktiivi 90/220(ETY), annettu 23.4.1990, EYVL L 117, 8.5.1990.)) mukaisesti toimitettujen asiakirjojen tutkintaan. Tutkinnassa otetaan huomioon jäsenvaltioiden toimittamat tiedot, joiden perusteella on mahdollista todeta, että asiakirjoihin sisältyy riittävästi tietoja ympäristövaaroista, jotta komissio voi tehdä päätöksen markkinoille saattamisesta. Kasvilajikkeita koskevaan lainsäädäntöön ei sisälly tällä hetkellä vaatimusta ympäristövaikutusten arvioinnin suorittamisesta geneettisesti muunnettujen kasvilajien osalta. Arviointi suoritetaan direktiivin 90/220/ETY mukaisesti. Kasvilajikkeita koskevan lainsäädännön mukaisesti aineenvaihduntamuutosten testaamista vaaditaan ainoastaan, jos se on tarkoituksenmukaista lajikkeiden välisen erotettavuuden arvioimisessa. Komission vuonna 1993 tekemän siementen kaupan pitämistä koskevien direktiivien ((EYVL C 29, 31.1.1994.)) muuttamista koskevan ehdotuksen tarkoituksena on kuitenkin muiden tavoitteiden lisäksi yhdistää ympäristövaikutusten arviointimenettely lajikkeiden hyväksymistä koskevaan menettelyyn. Parlamentin äskettäin antaman lausunnon jälkeen kyseistä ehdotusta muutetaan seuraavalla tavalla: a) geneettisesti muunnetun lajikkeen osalta ympäristövaikutusten arviointi suoritetaan direktiivin 90/220/ETY mukaisesti; b) menettelyt, joilla varmistetaan, että edellä a kohdassa tarkoitettu ympäristövaikutusten arviointi vastaa direktiivissä 90/220/ETY tarkoitettua menettelyä, esitetään komission ehdotuksesta EY:n perustamissopimuksen asianmukaisiin määräyksiin perustuvassa neuvoston asetuksessa; c) täytäntöönpanoa koskevat tekniset ja tieteelliset yksityiskohdat hyväksytään pysyvän komitean menettelyjen mukaisesti.